เชือดสมจิตรฟ้องดีเอสไอแต่งงบปี’50
ก.ล.ต.เชือด “สมจิตร โบว์เสรีวงศ์” บิ๊กสิงห์พาราเทค ส่งดีเอสไอ แต่งงบปี 2550
13 ธ.ค. 2555

ก.ล.ต.เชือด “สมจิตร โบว์เสรีวงศ์” บิ๊กสิงห์พาราเทค ส่งดีเอสไอ แต่งงบปี 2550 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รายงานว่า วันที่ 12 ธ.ค. 2555 ได้กล่าวโทษนายสมจิตร โบว์เสรีวงศ์ กรรมการและประธานเจ้าหน้าที่บริหาร บริษัท สิงห์พาราเทค (SINGHA) ต่อกรมสอบสวนคดีพิเศษ (DSI) 
เนื่องจาก นายสมจิตรกระทำการเข้าข่ายจัดทำและเปิดเผยข้อมูลเท็จ ในเอกสารบัญชีและงบการเงินของบริษัท ปี 2550 เข้าข่ายความผิดมาตรา 312 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 
ก.ล.ต.ตรวจสอบพบว่า นายสมจิตร ยินยอมและรู้เห็นให้มีการจัดทำเอกสารและบันทึกรายได้จากการขายอันเป็นเท็จในงบการเงิน เป็นเงินรวม 543.3 ล้านบาท หรือ 47.3% ของยอดขายสินค้า เพื่อให้สิงห์พาราเทค แสดงผลกำไรสุทธิในปี 2550 จำนวน 63.7 ล้านบาท หากไม่มียอดรายได้นี้ งบการเงินจะขาดทุน 
สำหรับรายการที่เป็นเท็จ คือ การขายสินค้าพื้นไม้สำเร็จรูปให้ลูกค้าในประเทศ 9 แห่ง ปี 2550 ส่วนใหญ่เป็นลูกค้ารายใหม่ ต่อมางบการเงินปี 2551 บันทึกรายจ่ายหนี้สงสัยจะสูญ เป็นเงินถึง 320.8 ล้านบาท ส่วนใหญ่เกิดจากยอดขายสินค้าให้แก่ลูกค้าในประเทศดังกล่าว และงบปี 2551 ที่ยื่นต่อ ก.ล.ต.เมื่อวันที่ 28 ก.พ. 2552 แสดงผลขาดทุน 944.7 ล้านบาท 
ทั้งนี้นายสมจิตร อยู่ระหว่างถูกกล่าวโทษ ทำให้เป็นบุคคลที่มีลักษณะขาดความเหมาะสมไม่ได้รับความไว้วางใจให้บริหารกิจการที่เป็นมหาชน มีผลให้พ้นจากตำแหน่งกรรมการหรือผู้บริหารบริษัทจดทะเบียน ซึ่งการกล่าวโทษเป็นเพียงจุดเริ่มต้นทางกฎหมายเท่านั้น